
OPĆINA KOPRIVNIČKI IVANEC
JAVNI POZIV
za predlaganje programa/projekata javnih potreba u kulturi na području Općine Koprivnički Ivanec za 2027. godinu
UPUTE  ZA  PRIJAVITELJE
Datum raspisivanja javnog poziva:
30. rujna 2026. godine
Rok za dostavu prijava:
31. listopada 2026. godine
I. OPIS PROBLEMA ČIJEM SE RJEŠAVANJU ŽELI DOPRINIJETI OVIM JAVNIM POZIVOM
Užurbani tempo današnjeg života ne ostavlja previše vremena niti mogućnosti za kvalitetno osmišljavanje ono malo slobodnog vremena koje imamo. Udruge koje se bave djelatnostima  u kulturi mogu ponuditi mještanima raznorazna događanja i načine uključivanja u svoj rad putem aktivnog sudjelovanja u radu udruge ili putem sudjelovanja u pojedinim programima, projektima, manifestacijama, natjecanjima i slično. Udruge imaju mogućnost prepoznati potrebe mještana svih životnih dobi, te njima prilagoditi svoje programe/projekte time doprinoseći kvaliteti života stanovnika Općine Koprivnički Ivanec.

II. CILJEVI JAVNOG POZIVA I PRIORITETI ZA DODJELU SREDSTAVA
Opći cilj ovog Javnog poziva je zadovoljavanje potreba mještana Općine Koprivnički Ivanec za kvalitetno ispunjenim slobodnim vremenom i to putem kulturnih događanja ili samim sudjelovanjem u radu kulturnih i drugih udruga.

Specifični cilj ovog Javnog poziva je afirmacija kulturnog identiteta Općine, zadovoljavanje kulturnih potreba stanovnika, poboljšanje turističke ponude, unaprijeđenje sposobnosti udruga za pružanje  usluga u kulturi, jačanje volonterstva te podupiranje kulturnog amaterizma i kulturnog stvaralaštva.

III. OKVIR ZA DODJELU FINANCIJSKIH SREDSTAVA
         
Za (su)financiranje programa/projekata od strane Općine Koprivnički Ivanec (u daljnjem tekstu: Općina) mogu se prijaviti udruge i druge neprofitne organizacije registrirane na području Općine, a prijave mogu podnijeti za programe/projekte od lokalnog značaja koje će se provoditi na području Općine Koprivnički Ivanec tijekom 2027. godine, a kojima se postižu sljedeći prioriteti:
· njegovanje folklorne i kulturne baštine,

· očuvanje i njegovanje kajkavskog govora,

· muzejsko-galerijska djelatnost,
· glazbeno-scenska djelatnost,

· knjiga i nakladništvo,

· knjižnična djelatnost,

· likovno stvaralaštvo,

· program očuvanja tradicijske kulture i običaja,
· program razvoja kulturno-umjetničkog amaterizma.

IV. UKUPNA VRIJEDNOST JAVNOG POZIVA
Ukupna vrijednost ovog Javnog poziva iznosi 25.700,00 eura.
Raspon sredstava namijenjen (su)financiranju pojedinog programa/projekta je od 1.000,00 eura do najviše 15.700,00 eura.  

Programi/projekti se mogu financirati u 100% iznosu ukupnih prihvatljivih troškova, pri čemu potencijalni prijavitelji i partneri nisu dužni osigurati sufinanciranje iz vlastitih sredstva.
Okvirni broj ugovora iznosi cca 4 ugovora.
Javni poziv otvoren je zaključno do 31. listopada 2026. godine.
V. FORMALNI UVJETI JAVNOG POZIVA
Sredstva za (su)financiranje programa/projekata udrugama i drugim potencijalnim korisnicima dodijeljivat će se uz uvjet da:

· su upisani u odgovarajući registar,
· su registrirani kao udruge, zaklade ili druge pravne osobe čija temeljna svrha nije  stjecanje dobiti (organizacije civilnoga društva),
· su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,
· program/projekt/manifestacija/građanska inicijativa koji prijave na javni poziv Općine, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Općine definiranih razvojnim i strateškim dokumentima, odnosno uvjetima svakog pojedinog poziva,
· su uredno ispunili obveze iz svih prethodno sklopljenih ugovora o financiranju iz proračuna Općine i drugih javnih izvora,

· nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i Proračunu,

· se protiv korisnika sredstava, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15. i 37/21),
· općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,
· imaju prikladan način javnog objavljivanja programskog i financijskog izvještaja o radu za proteklu godinu (na mrežnim stranicama udruge, odnosno na drugi odgovarajući način),
· imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga,
· uredno predaju sva izvješća Općini i drugim institucijama.
Prijave se podnose putem obrazaca: OPISNI OBRAZAC PRIJAVE, PODACI O REDOVITOM GODIŠNJEM PROGRAMU/PROJEKTU, OBRAZAC PRORAČUNA/PROJEKTA te IZJAVE O NEPOSTOJANJU DVOSTRUKOG FINANCIRANJA i IZJAVE O ISPUNJENJU OBVEZA, a popunjavaju se isključivo putem LINKA navedenog u točki VIII. ovog  Javnog natječaja.

Uz Prijavu potrebno je priložiti i ostalu obveznu dokumentaciju navedenu u Uputama za prijavitelje koje čine sastavni dio ovog Javnog poziva, a objavljene su na mrežnim stranicama Općine Koprivnički Ivanec (www.koprivnicki-ivanec.hr).

     
Uz prijavu, prijavitelji su obvezni dostavi i sljedeću dokumentaciju:

1. Presliku Rješenja iz Registra udruga Republike Hrvatske,

2. Ukoliko udruga nije ishodovala novo Rješenje Upravnog odjela za opću upravu i imovinska prava Koprivničko-križevačke županije, a uredno je predala zahtjev za upis promjena u Registru, potrebno je dostaviti dokaz o podnošenju zahtjeva,
3. Izvadak iz Registra neprofitnih organizacija, 
4. Uvjerenje o nekažnjavanju odgovorne osobe udruge u izvorniku ili preslici, s tim da uvjerenje ne smije biti starije od šest mjeseci od dana objave natječaja, (iznimno prema Uputi),
5. Potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja (ako je udruga obveznik plaćanja poreza i doprinosa), (iznimno prema Uputi),
6. Popis članova udruge (sukladan Zakonu o udrugama).
Napomena: Iznimka za dokumente 4. i 5. odnosi se na udruge koje prijave program/projekt čiji iznos sufinanciranja ne prelazi 1.327,23 eura - u provjeri formalnih uvjeta neće se zahtijevati potvrda porezne uprave o urednom ispunjavanju obveza plaćanja doprinosa, poreza i drugih davanja, niti uvjerenje/potvrda nadležnog suda da se ne vodi postupak protiv osobe ovlaštene za zastupanje prijavitelja koja je potpisala prijavu i koja je ovlaštena potpisati Ugovor o financiranju. Udruge koje prijave dva odnosno tri programa/projekta dužne su dostaviti navedenu dokumentaciju.
VI. PROVJERA ISPUNJAVANJA FORMALNIH UVJETA JAVNOG POZIVA
Provjeru ispunjavanja formalnih uvjeta Javnog poziva provodi povjerenstvo za otvaranje prijava.
U postupku provjere ispunjavanja formalnih uvjeta provjerava se:

· je li prijava dostavljena u zadanome roku,
· je li zatraženi iznos sredstava unutar financijskih pragova postavljenih u Javnom pozivu,
· jesu li dostavljeni, potpisani i ovjereni svi obvezni obrasci, te

· jesu li ispunjeni drugi formalni uvjeti Javnog poziva.
Prijave koje ne budu ispunjavale uvjete Javnog poziva biti će odbijene, a korisnici će o toj činjenici biti obaviješteni pisanim putem u roku od osam dana. Korisnici imaju pravo osam dana od dana primitka obavijesti, podnijeti prigovor općinskom načelniku koji će odlučiti o istome, odnosno prigovor prihvatiti ili odbiti.

U slučaju prihvaćanja prigovora, prijava će biti upućena u daljnju proceduru.

VII. KRITERIJI ZA OCJENJIVANJE
         Kriteriji za odabir odnosno dodjelu sredstava za programe/projekte su slijedeći:

· institucionalna sposobnost prijavitelja, 
· relevantnost programa/projekta,

· jasno definirani troškovi programa/projekta,
· prednosti u financiranju (volonterski rad).
VIII. OCJENJIVANJE PRIJAVA KOJE SU ISPUNILE FORMALNE UVJETE JAVNOG POZIVA

Ocjenjivanje prijava koje su ispunile formalne uvjete Javnog poziva provodi povjerenstvo za ocjenjivanje prijava pristiglih na Javni poziv.


Zadaća povjerenstva je razmotriti i ocijeniti prijave koje su ispunile formalne uvjete sukladno kriterijima koji su propisani Javnim pozivom, te dostaviti prijedlog za odobravanje sredstava općinskoj načelnici.

Na temelju prijedloga povjerenstva, općinski načelnik donosi odluku o dodjeli financijskih sredstava s popisom odobrenim odnosno odbijenih programa.  
Odluka o dodjeli financijskih sredstava objavljuje na mrežnim stranicama Općine Koprivnički Ivanec (www.koprivnicki-ivanec.hr). 
Prijavitelji kojima nisu odobrena financijska sredstva imaju pravo uvida u konačni broj bodova, uz pravo Općine na zaštitu tajnosti podataka o osobama koji su stručno vrednovali projekt i program.

Prijaviteljima koji su nezadovoljni odlukom o dodjeli financijskih sredstava omogućit će se pravo na prigovor. Prigovor se podnosi općinskom načelniku pisanim putem u roku od 8 dana od dana dostave pisane odluke. Dostava se smatra obavljenom istekom osmoga dana od dana javne objave na mrežnoj stanici davatelja financijskih sredstava (www.koprivnicki-ivanec.hr). Prigovor mora biti obrazložen i ovjeren od osobe ovlaštene za zastupanje.
Odluka o dodjeli financijskih sredstava je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku. 
IX. POSTUPAK UGOVARANJA ODOBRENIH SREDSTAVA 

Sa prijaviteljima kojima su odobrena financijska sredstva na temelju odluke o dodjeli financijskih sredstava, općinski načelnik će potpisati ugovor o financiranju programa ili projekata najkasnije 30 dana od dana donošenja odluke o financiranju.


U slučaju da je odobreno samo djelomično financiranje programa ili projekta, općinski načelnik ima obvezu prethodno pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, a u tom slučaju rok za ugovaranje moguće je dodatno produljiti za najviše 30 dana. Tako izmijenjeni obrasci prijave postaju sastavni dio ugovora.


Prilikom pregovaranja općinski načelnik će prioritet financiranja staviti na aktivnosti koje će učinkovitije ostvariti ciljeve iz razvojnih i strateških dokumenata Općine.


Ugovor o financiranju obvezno sadrži iznos odobrenih financijskih sredstava za projekt ili program, rokove isplate odobrenih sredstava te obveze davatelja i obveze korisnika financijskih sredstava.
X. ZABRANA DVOSTRUKOG FINANCIRANJA
Za (su)financiranje programa/projekata koje se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora. 

Posebno se zabrana dvostrukog financiranja odnosi na programe/projekte koje će se (su)financirati na temelju programa javnih potreba putem drugih javnih izvora, a dokazuje se dopunjavanjem izjave.
Podnositelj zahtjeva popunjavanjem Obrasca 3 daje pismenu izjavu pod materijalnom i kaznenom odgovornošću o nepostojanju dvostrukog financiranja. 

XI. PRIHVATLJIVOST TROŠKOVA

Odobrena financijska sredstva mogu se utrošiti isključivo za aktivnosti i troškove utvrđene ugovorom o financiranju.

Svako odstupanje u trošenju sredstava bez odobrenja Općine, kao nadležnog tijela, smatrat će se nenamjenskim trošenjem sredstava.

Neprihvatljivim troškovima osobito se smatraju:

· dugovi i stavke za pokrivanje gubitaka ili dugova;

· dospjele kamate;

· stavke koje se već financiraju iz javnih izvora;

· kupovina zemljišta ili građevina, osim kada je to nužno za izravno provođenje programa ili projekta, kada se vlasništvo mora prenijeti na korisnika financiranja i/ili partnere najkasnije po završetku programa ili projekta;

· gubici na tečajnim razlikama;

· zajmovi trećim stranama.
XII. PRIJAVA NA JAVNI POZIV
Prijave na ovaj Javni poziv primaju se isključivo u elektronskom obliku. Prijave poslane poštom neće se uzimati u obzir!

LINK ZA PRIJAVU POSTOJEĆIH KORISNIKA: https://som-natjecaj.eu/authentication/login 

LINK ZA REGISTRACIJU NOVIH KORISNIKA: 
                                                     https://som-natjecaj.eu/authentication/register 

Dodatne informacije mogu se dobiti putem adrese e-pošte: opcina@koprivnicki-ivanec.hr 

Tehnička podrška vezana uz e-prijave isključivo putem adrese e-pošte: podrska@som-system.com 

Prijave koje nisu dostavljene na propisani način i ne sadrže svu dokumentaciju koja je propisana javnim pozivom, neće biti uzete u daljnje razmatranje.

XIII. POPIS DOKUMENTACIJE JAVNOG POZIVA
1. Javni poziv,
2. Upute za prijavitelje,
3. Popis priloga koje je potrebno priložiti uz prijavu (Obrazac 1),
4. Obrazac ugovora (Obrazac 2),
5. Obrazac opisnog izvještaja programa ili projekta (Obrazac 3), 

6. Obrazac financijskog izvještaja programa ili projekta (Obrazac 4).

